
1.
nodaļa

Četri garīgie izaicinājumi

 Ja
kāds nāk pie Manis un
neienīst savu tēvu un māti, sievu un bērnus, brāļus un māsas un pat
savu paša dzīvību, tas nevar būt Mans māceklis.

Lūkas evaņģēlijs 14:26

Sekot Jēzum nav
viegli. Dzīvot, kalpojot Jēzum, nav viegli. Neticiet nevienam, kas
jums piedāvā nepareizu kristietības versiju. Kristietības būtība ir
sekot Jēzum Kristum un līdzināties viņam!

Ņemot vērā Jēzus teikto par to, kā kļūt par Viņa mācekli,
varētu šķist, ka Viņš nevēlējās, lai Viņam kāds sekotu. Daudzus
cilvēkus, kas mēģināja Viņam sekot, Viņš brīdināja par iespējamajām
briesmām.

Jēzus mūs brīdina

Viņš
teica: „Ja kāds nāk pie Manis un neienīst savu tēvu un māti, sievu
un bērnus, brāļus un māsas un pat savu paša dzīvību, tas nevar būt
Mans māceklis.” (Lūkas evaņģēlijs 14:26)

Kādam bagātniekam, kurš vēlējās Viņam sekot, Viņš teica: „Ja
tu gribi būt pilnīgs, tad noej, pārdod visu, kas tev ir, un atdod
to nabagiem; tad tev būs manta debesīs; un tad nāc un staigā Man
pakaļ.” (Mateja evaņģēlijs 19:21)

Viņš
arī teica: „Lapsām ir alas un putniem apakš debess ligzdas, bet
Cilvēka Dēlam nav kur nolikt Savu galvu.” (Lūkas evaņģēlijs
9:58)

Viņš
teica: „Neviens, kas savu roku liek pie arkla un skatās atpakaļ,
neder Dieva valstībai.” (Lūkas evaņģēlijs 9:62)

Bet
kādam, kas vēlējās apglabāt savu tēvu, Viņš teica: „Ļauj miroņiem
apglabāt savus miroņus, bet tu ej un sludini Dieva valstību!”
(Lūkas evaņģēlijs 9:60)

Jēzus nevienam nesamazina prasības

Skaidrs, ka Jēzus neplānoja kādam atvieglot dzīvi. Viņš
neviena dēļ nenolaida zemāk uzstādīto latiņu. Nebija neviena, pret
kuru Viņš izturētos īpaši. Viņš zināja, ka dod mums iespēju saņemt
vislielāko privilēģiju, ko cilvēce jebkad pieredzējusi. Privilēģiju
tikt glābtiem ar Jēzus asinīm, pazīt Dievu un nonākt
Debesīs!

Jēzus Kristus brīdinājumi nav atturējuši miljoniem cilvēku,
kas atsaucas uz Viņa brīnišķo mīlestību. Miljoniem cilvēku mīl Jēzu
Kristu, neraugoties uz striktajiem nosacījumiem, ko Viņš uzstādījis
Saviem sekotājiem.

Pazīt dzīvo Dievu un Viņa Dēlu Jēzu Kristu ir vairāk nekā
pietiekama atlīdzība par jebkādām grūtībām, ar kurām
saskaramies.

Neklausiet nevienu, kurš apgalvo, ka sekot Jēzum nozīmē iegūt
svētību, bagātības un veiksmi! Tā nav kristietība. Kristietība ir
saistīta ar zaudējumiem, ciešanām, upurēšanos un nāvi.

Grūtības un likstas, ar ko jāsaskaras visiem kristiešiem, var
iedalīt četrās galvenajās kategorijās: zaudējumi, upurēšanās,
ciešanas un nāve.

Tie
ir četri garīgie izaicinājumi, ar ko visi kristieši tā vai citādi
sastapsies. Neviens, kurš patiesi seko Jēzum Kristum, nevar no tiem
izvairīties.

Nepievērsiet uzmanību nevienam, kurš saka pretējo! Šie
cilvēki tikai saka to, ko vēlaties dzirdēt. Ja patiesi esat Jēzus
Kristus sekotājs, jūs kaut kādā veidā pieredzēsiet Viņa krustu,
iespējams, ar citu nosaukumu.

Šie
četri izaicinājumi ir zaudējumi, upurēšanās, ciešanas un nāve. Vai
tie ir minēti Bībelē? Jā, tālāk minētie Bībeles fragmenti parāda,
ka mūsu liktenis ir zaudēt, ciest, upurēties un mirt savas ticības,
aicinājuma un garīgā likteņa vārdā.

Šīs
grāmatas mērķis ir parādīt, cik reāli ir šie izaicinājumi. Tie nav
tik ļauni, kā jums varētu šķist, un galu galā tie pārtop par
svētību. Pievērsiet uzmanību, kā tālāk redzamajos Bībeles
fragmentos šie izaicinājumi ir skaidri izklāstīti.

1.
Zaudējumu un zaudēšanas izaicinājums

Jo,
kas grib izglābt savu dzīvību, tas to ZAUDĒS; un, kas savu dzīvību
zaudē Manis dēļ, tas to mantos.

Mateja evaņģēlijs 16:25

Bet,
kas man bija ieguvums, to es Kristus dēļ esmu uzskatījis par
ZAUDĒJUMU. Bet arī tagad es visu to uzskatu par ZAUDĒJUMU,
salīdzinot ar mana Kunga Kristus Jēzus atziņas nesalīdzināmo
pārākumu, kura dēļ es visu to esmu ZAUDĒJIS un uzskatu to par
mēsliem, lai Kristu iegūtu.

Pāvila vēstule filipiešiem 3:7-8

Kristus dēļ jūs pieredzēsiet zaudējumus un zaudēšanu. Tas ir
būtiski ikvienam, kam rūp par to domāt.

a.
 Zaudējums nozīmē to, ka jums vairs nebūs noteiktu lietu.
Zaudētā atgūšanas iespēja var būt neliela vai vispār
nekāda.

b.
 Zaudējums nozīmē, ka piedzīvosiet noteiktu lietu
atņemšanu.

c.
 Zaudējums nozīmē, ka nespēsiet paturēt vai saglabāt noteiktas
lietas savā dzīvē.

d.
 Zaudējums nozīmē, ka jūs zaudēsiet tiesības un valdījumu pār
noteiktām lietām.

2.
Ciešanu izaicinājums

Kristus dēļ jūs pieredzēsiet ciešanas. Tas ir būtiski
ikvienam, kam rūp noskaidrot, kas patiesībā ir ciešanas.
Nepievērsiet uzmanību cilvēkiem, kas savā ticības dzīvē neiekļauj
ciešanu jēdzienu! Visi diženie ticīgie ļaudis ir cietuši, jo ticēja
Dievam.

a.
 Ciešanas nozīmē, ka pieredzēsiet sāpes, bēdas, zaudējumus,
ievainojumus vai ko nepatīkamu.

b.
 Ciešanas nozīmē, ka savā dzīvē pieredzēsiet likstas,
nelaimes, grūtības un postu.

c.
 Ciešanas nozīmē, ka piedzīvosiet neveiksmes, neērtības un
šķēršļus.

d.
 Ciešanas nozīmē, ka piedzīvosiet mocības, tiksiet spīdzināti
un pieredzēsiet likstas.

Jo
jums dota žēlastība ne vien uz Kristu ticēt, bet arī par Viņu
CIEST, jums, kam tā pati cīņa, kādu jūs pie manis redzējāt un par
kādu tagad dzirdat.

Pāvila vēstule filipiešiem 1:29-30

Un
sūtījām pie jums mūsu brāli Timoteju, Dieva aicināto Kristus
evaņģēlija kalpu, lai viņš jūs stiprinātu un jūs drošinātu ticībā,
ka neviens nesāktu šaubīties pašreizējos spaidos. Jūs paši zināt,
ka TĀDI MUMS NOLEMTI.

Jo jau toreiz, kad bijām pie jums,
MĒS TEICĀM JUMS,
KA VAJĀŠANĀM JĀNĀK; un tā tas arī ir noticis, jūs to
zināt.

Tāpēc
arī es, nevarēdams to ilgāk paciest, nosūtīju viņu pie jums, lai
dabūtu zināt, kā ir ar jūsu ticību, vai kārdinātājs nav jūs
kārdinājis un vai mūsu darbs nesāk irt.

Pāvila 1. vēstule tesaloniķiešiem 3:2-5

Stiprinādami mācekļu dvēseles un pamācīdami palikt ticībā un
ka CAUR DAUDZ BĒDĀM MUMS JĀIEIET DIEVA VALSTĪBĀ.

Apustuļu darbi 14:22

3.
Upurēšanās izaicinājums

Kristus dēļ jūs pieredzēsiet upurēšanos. Tas ir būtiski
ikvienam, kam rūp noskaidrot, kas patiesībā ir upurēšanās.
Neklausieties kristiešos, kas nesludina upuri, kas mums kā
kristiešiem jānes! Upurēšanās ir daļa no mūsu reliģijas.

a.
 Upurēt nozīmē piedāvāt savas materiālās vērtības Dieva
pielūgšanai.

b.
 Upurēt nozīmē atteikties no kaut kā vērtīga vai iekārojama
kāda augstāka mērķa vārdā.

c.
 Upurēt nozīmē paciest ievainojumus vai zaudējumus citu mērķu
vārdā.

d.
 Upurēt nozīmē atbrīvoties no sava īpašuma, negūstot no tā
nekādu peļņu.

Es jums lieku pie sirds, brāļi, Dieva
žēlsirdības vārdā nodot sevi pašus par dzīvu, svētu Dievam patīkamu
UPURI, tā lai ir
jūsu garīgā kalpošana.

Pāvila vēstule romiešiem 12:1

Nesīsim tad caur Viņu slavas upuri Dievam
vienumēr, tas ir, lūpu augli, kas Viņa
Vārdu slavē.

Vēstule ebrejiem 13:15

4.
Nāves izaicinājums

Kristus dēļ jūs pieredzēsiet nāvi. Pateikt, ka kāds mirs,
nozīmē daudz. Tāpēc Jēzus teica, lai ņemam savu krustu un sekojam
Viņam.

a.
 Nomirt nozīmē pārstāt pastāvēt un darboties.

b.
 Nomirt nozīmē zaudēt stiprumu un spēku.

c.
 Nomirt nozīmē pakāpeniski aiziet vai izdzist.

d.
 Nomirt nozīmē tikt apturētam uz visiem laikiem.

Un Viņš sacīja uz visiem: „Ja
kāds grib Man sekot, tad
tāds lai aizliedz sevi, ik dienas ņem uz sevi savu KRUSTU un staigā
Man pakaļ.”

Lūkas evaņģēlijs 9:23

LĪDZ
AR KRISTU ESMU KRUSTĀ SISTS, bet nu nedzīvoju es, bet manī dzīvo
Kristus; bet, cik es tagad dzīvoju miesā, es dzīvoju ticībā uz
Dieva Dēlu, kas mani ir mīlējis un nodevies par mani.

Pāvila vēstule galatiešiem 2:20

ES
MIRSTU IK DIENAS, tik tiešām, ka jūs, brāļi, esat mans gods Kristū
Jēzū, mūsu Kungā.

Pāvila 1. vēstule korintiešiem 15:31

Kā
ciest zaudējumus Kristus labā

 Bet arī tagad es visu to uzskatu par
ZAUDĒJUMU, salīdzinot ar mana Kunga Kristus Jēzus atziņas
nesalīdzināmo pārākumu, kura dēļ es visu to esmu ZAUDĒJIS un
uzskatu to par mēsliem, lai Kristu iegūtu.

Pāvila vēstule filipiešiem 3:8

Jums ir jāpiekrīt
zaudēt visu Jēzus Kristus labā, kā to darīja Pāvils. Pāvils cieta,
zaudējot daudz ko. Ja jūs nezaudēsiet, jūs neiegūsiet. Jēzus
divpadsmit mācekļi bija zaudējuši visu, jo sekoja Jēzum. Viņi bija
pametuši visu! Viņi zaudēja savus amatus, savas ģimenes un draugus,
lai sekotu Jēzum. Tas viņiem bija liels personīgs zaudējums. Jūs
nevarat sekot Jēzum, ja neesat gatavi ciest
zaudējumus.

Pēteris sāka uz Viņu runāt: „Redzi, MĒS VISU ESAM ATSTĀJUŠI
un Tev staigājuši pakaļ.”

Marka evaņģēlijs 10:28

Jūsu
kalpošanu ierobežo tas, ko jūs paturat. Ja skriešanas laikā
nesīsiet noteiktas lietas, jūs nespēsiet paskriet pietiekami ātri.
Dievs gaida, ka mēs pametīsim visu un sekosim Viņam. Iespējams,
mums ir jāatsakās no miega, draugiem, televīzijas, karjeras vai
darba, lai sekotu Jēzum.

Jums ir jāzaudē
nauda

Sākot kalpot, ir jārēķinās ar naudas zaudēšanu. Iesaistoties
kalpošanā, jūs cietīsiet finansiālus zaudējumus. Daudzi mācītāji
neapjauš, ka viņiem kalpošanā būs jāiegulda sava nauda. Ikvienam
mācītājam ir personīgi jāiegulda līdzekļi kalpošanā. Protams, to
nevar izdarīt, ja jūsu nauda nav nošķirta no draudzes
naudas.

Tāpēc ir svarīgi, lai jūsu personīgais īpašums būtu nodalīts
no draudzes īpašuma. Ja šis līdzekļu sadalījums nav skaidrs, jūs
negūsiet svētību par došanu. Jums nav, ko dot, jo jūsu rīcībā ir
tikai draudzes īpašums. Un kā varat dot draudzei to, kas tai jau
pieder?

Jums
ir jāzaudē savas ērtības un labklājība

Ja neziedosiet savu brīvo laiku, lai būtu ar
To Kungu, jūs nenesīsiet augļus. Daudzi mācītāji atrod laiku visam,
izņemot To Kungu. Viņi atrod laiku televīzijai, bezjēdzīgai
socializēšanai, datoriem, uzņēmējdarbībai un sportam, bet neatrod
laiku personīgām attiecībām ar To Kungu. Jūsu kalpošana atspoguļo to laiku, ko jūs veltāt Tam
Kungam.

Kalpošana ietver daudz lietu, kas var likt atteikties no
ērtībām. Ja neesat gatavi atteikties no šīm mazajām lietām savā
dzīvē, iespējams, jūs kalpošanā neko īpašu
nesasniegsiet.

Turēšanās pie noteiktām šīs pasaules ērtībām
var ātri vien kļūt par iemeslu, kāpēc nespējat gūt panākumus
kalpošanā. „Savas domas vērsiet uz augšu,
ne uz zemes lietām.” (Pāvila vēstule
kolosiešiem 3:2) Vēršot savas domas uz augšu, jūs vairs tik ļoti
neuztrauksieties par zemes lietām.

Reiz, viesojoties kādā valstī, es vakarā stāvēju Klusā okeāna
krastā. Man acu priekšā pavērās vairākas milzīgas, dārgas miljonāru
jahtas. Es pavērsos pret kristiešiem, ar kuriem kopā biju devies
pastaigā, un teicu: „Es gribētu, lai mana jahta būtu Debesīs.”
Viens no viņiem pasmējās par mani un atbildēja: „Es gan savu jahtu
vēlētos redzēt šeit.” Šajā īsajā sarunā ir vērojami divi domāšanas
veidi, kas šobrīd valda kristīgajā pasaulē. Vairums kristiešu vēlas
redzēt savas ērtības šeit, un tikai daži grib pie tām tikt
Debesīs.

Es
nebraucu ar automašīnu, ar ko patiesi vēlētos braukt. Patiesībā es
nekad neesmu braucis ar automašīnu, ar ko patiesi vēlētos braukt.
Es zinu, kuras ir smukākās un vislabākās automašīnas, bet es visu
daru kalpošanas labā.

 


 


Bet
es to visu neesmu izlietojis. Un es jums to nerakstu, lai to
attiecinātu uz mani. Es gribu labāk mirt; to, ar ko es lepojos, man
neviens neatņems.

Pāvila 1. vēstule korintiešiem 9:15

Es
nedzīvoju vislabākajā mājā vai savas pilsētas vislabākajā rajonā.
Es zinu, kur atrodas šīs „vislabākās mājas” un „vislabākie rajoni”.
Es zinu, ka ir daudz labāku vietu par to, kur es dzīvoju. Tāpat es
zinu, ka mana draudze var atļauties man nodrošināt šīs
lietas.

Bet
es esmu apmierināts ar to, ko Tas Kungs man devis. Patiesībā es
uzskatu, ka esmu ļoti dāsni apveltīts. Es nevēlos pūlēties radīt
iespaidu par to, kas man pieder un kur dzīvoju. Es ceru, ka Debesīs
mani sagaidīs vislepnākās savrupmājas.

Jums ir jāzaudē sava
ģimene

Jūsu
kalpošana liks jūsu ģimenei nest daudzus upurus. Jums būs jāatsakās
no kopā pavadītā laika un priekiem ar ģimeni, lai varētu strādāt
Dieva labā. Lūkas evaņģēlija 14. nodaļā kāds jauns vīrs atteicās
ierasties uz mielastu, jo bija „apņēmis sievu”.

Trešais teica: es sievu esmu apņēmis, tāpēc nevaru
noiet.

Lūkas evaņģēlijs 14:20

Daudzi vīri nepilda Dieva gribu, jo cenšas apmierināt savas
sievas. Bībele mums māca mīlēt savas sievas. Taču Bībele arī mums
māca vispirms mīlēt Dievu.

Ja
kāds nāk pie Manis un neienīst savu tēvu un māti, sievu un bērnus,
brāļus un māsas un pat savu paša dzīvību, tas nevar būt Mans
māceklis.

Lūkas evaņģēlijs 14:26

Jēzus runā par to, ka ir jāienīst sava māte,
tēvs, sieva, bērni, brāļi, māsas un pat paša dzīvība, lai kļūtu par
mācekli. Ja tas ir jādara, lai kļūtu par mācekli, cik daudz vairāk jums būs
jādara, lai kļūtu par kristiešu
līderi?

Jums ir jāzaudē sava
drošība

Jēzus ziedoja Debesu sniegto drošību, lai dzīvotu perversu,
netiklu un ļaunu cilvēku vidū. Ja vēlamies nest augļus, mums ir
jāseko Viņa piemēram.

Ejot
Tā Kunga ceļu, jūs sastapsieties ar daudzām briesmām, grūtībām un
lamatām. Jūs būsiet apdraudēti ikvienā ceļojumā, kurā dosieties. Ja
jūsu pašsaglabāšanās ir svarīgāka par pakļaušanos Dievam, jūs droši
vien nebūsiet gatavi ziedot savu drošību.

Pievērsties pilna laika kalpošanai nozīmē upurēt savu
drošību. Ir daudz drošāk strādāt „Barclays” bankā, nekā strādāt
Vasarsvētku draudzes baznīcā, ko vada 28 gadus vecs
mācītājs.

Mani
reiz uzaicināja iesaistīties kalpošanā Kolumbijā. Es nebiju
pārliecināts, vai piekrist šim uzaicinājumam. Es piezvanīju kādam
amerikāņu mācītājam, lai pajautātu, vai, viņaprāt, Kolumbija ir
drošs galamērķis. Viņš atbildēja, ka noskaidros un atzvanīs
man.

Pēc
dažām dienām viņš man zvanīja un teica: „Brāli, tā ir ļoti bīstama
vieta. Manuprāt, tev nevajadzētu turp doties.”

Viņš
turpināja: „Es runāju ar kādu katoļu mūķeni, kura ieteica
nerādīties Kolumbijā. Viņa man pastāstīja par kādu katoļu bīskapu,
kas aukstasinīgi sašauts mises laikā.”

„Nopietni?” es iesaucos.

„Jā,” viņš atbildēja. „Tas ir ļoti bīstami.”

Vēlāk es uzzināju vēl ko. Man pastāstīja par kādu citu
mācītāju, ko sašāva, kad viņš pēc dievkalpojuma kāpa mašīnā. Kļuva
skaidrs, ka mācītāji Kolumbijā kļūst par tīšu uzbrukumu upuriem. Es
arī atcerējos par kādu pazīstamu mācītāju, kurš gandrīz zaudēja
dzīvību apšaudē Bogotā.

Protams, es nolēmu, ka nesperšu savu kāju
Kolumbijā.

Tomēr, kad lidoju uz kādu citu Dienvidamerikas valsti, es
redzēju sapni, kurā Tas Kungs uzrunāja mani. Viņš mani ļoti sarāja
un teica, ka Viņam ir kauns par mani, jo esmu centies sevi
pasargāt. Viņš man atgādināja, ka es acumirklī ietu bojā, ja Viņš
kaut uz piecām minūtēm būtu pārtraucis mani aizsargāt. Kad pamodos,
es biju pārbijies un nolēmu doties uz Kolumbiju. Mani vairs nebija
jāpierunā, lai es dotos uz turieni.

Dārgie draugi, es nevaru vārdos izteikt, cik milzīga Dieva
vara bija jūtama, kamēr es biju Kolumbijā! Es redzēju lielākos
brīnumus savā dzīvē, tostarp cilvēku atdzīvināšanu no
mirušajiem.

Ja
neesat gatavi zaudēt drošības sajūtu, jūs nekad neiegūsiet Dieva
aizsardzību.

Es
uzaicināju Rietumāfrikas valstī Ganā sludināt kādu Dieva vīru, kurš
dzīvoja vienā no bagātākajām pasaules valstīm. Viņa pirmais
jautājums bija: „Vai tas ir droši?” „Es varu ierasties tikai tad,
ja tas ir droši, un tiek garantēts, ka manai veselībai un drošībai
nekas nedraud.”

„Oho!” es nodomāju. „Ir tik grūti strādāt ar cilvēkiem, kas
vairāk par visu mīl sevi un savu dzīvi uz šīs pasaules.” Taču tas
ir tipiski kristiešiem, kas ir pieraduši pie modernās kristietības
ērtībām un drošības. Tā neatbilst Jēzus priekšstatam par
kristietību.


3.
nodaļa

Zaudēšanas māksla

 ...kas savu dzīvību zaudē Manis dēļ,
tas to mantos.

Mateja evaņģēlijs 16:25

Ikviens, kas
uzņemas nest krustu, kaut ko zaudēs. Tāpēc frāze „ja kāds” attiecas
uz tiem, kam ir jānes krusts. Pašaizliedzība ir viena no Evaņģēlija
pamatpatiesībām. Es nezinu nevienu spēcīgāku Tā Kunga apgalvojumu.
Šajā Bībeles fragmentā viņš nosaka, kuri nevar būt Viņa mācekļi. Krusta
nešana novelk skaidru līniju starp tiem, kuri atbilst prasībām, un
tiem, kuri neatbilst.

Tie,
kuri šī iemesla dēļ nevar būt kristieši, ir cilvēki, kas nav gatavi
no sevis atteikties un kaut ko zaudēt. Kur parasti nes
krustu?

Vai
krustu nes uz tirdzniecības centru, restorānu, ballīti vai kāzām?
Nebūt ne! Krustu nes uz soda izpildīšanas un ciešanu vietu. Šim
Bībeles fragmentam ir tikai viena nozīme: mums ir jāseko Jēzus
Kristus piemēram un jāatdod sava dzīvība, pakļaujoties Viņam. Vai
jūs pakļaujaties Tam Kungam?

Es
iepazinu To Kungu aptuveni 15 gadu vecumā. Kopš tā laika man
nepārtraukti ir bijis jānes krusts, jāatsakās no noteiktām lietām
un jāseko Tam Kungam. Ja es nebūtu to darījis, mana kristietība
būtu tikai patiesās kristietības rēgs. Dārgie draugi, kristietība
nebija viegla tolaik, un tā nav viegla šobrīd!

Mūzikas zaudēšana

Savas kristieša dzīves pirmajos gados es
mācījos teikt „nē” lietām, kam parasti cilvēka teica „jā”. Viena no
pirmajām lietām, no kā man bija jāatsakās, bija nekristīgā mūzika. Man patika
Laionela Ričija, Maikla Džeksona, Bee Gees un ABBA mūzika.
Galvenais pants, pēc kā tobrīd vadījos, bija Pāvila 1. vēstule
korintiešiem 10:23: „Viss ir atļauts, bet ne viss
der.”

Viss
ir atļauts, bet ne viss der. Viss ir atļauts, bet ne viss ceļ
draudzi.

Pāvila 1. vēstule korintiešiem 10:23

Man
ļoti patika un joprojām patīk mūzika, bet nebija iespējams, ka es
turpinu savu ceļu ar Jēzu, klausoties tādu mūziku. Lai gan bija
patīkami to klausīties, garīgi tā nepalīdzēja. Ir daudz kristiešu,
kam neklājas labi, jo viņi nav gatavi atteikties no noteiktām
pasaulīgām lietām.

Parasti apmeklēto vietu zaudēšana

Man
bija jāpārtrauc doties uz dažām vietām, ko agrāk apmeklēju, ja
vēlējos turpināt savu ceļu ar To Kungu. Dārgie draugi, jūs vairs
nevarat doties uz ierastajām vietām. Neliedzot sev neko, jūs
nevarat būt kristieši. Agrāk es ik sestdienas devos uz hipodromu un
piedalījos totalizatorā. Man ļoti patika zirgi, un es biju regulārs
hipodroma atbalstītājs. Kad tiku izglābts, man bija jāatsakās no
azartspēļu priekiem (un muļķībām).

Draugu zaudēšana

Ja
neesat gatavi zaudēt atsevišķus draugus, jūs nekad neiegūsiet
draugus un ģimeni, ko Dievs jums paredzējis. Pat rakstot šo
grāmatu, es saprotu, cik svarīgi kristiešiem ir zaudēt atsevišķus
draugus, lai piekļūtu pilnīgi citai draugu pasaulei.

Patiešām, nezaudējot savus vecos draugus, jūs varat zaudēt
savas pestīšanas iespēju.

Pirms mana dvēsele tika glābta, man bija draugi. Pēc
glābšanas es sapratu, ka šie neticīgie draugi nederētu manai
kristīgajai dzīvei. Pakāpeniski es pārtraucu attiecības ar visiem
saviem vecajiem draugiem. Esmu zaudējis tikpat kā visus savus
agrākos draugus.

Darba zaudēšana

Ir
situācijas, kad jums ir jāatsakās no darba, lai kalpotu Tam
Kungam.

Es
atminos kādu brāli, ko es aizvedu pie Tā Kunga. Es redzēju, kā viņš
skaita grēcinieka lūgšanu. Pēc dažām dienām es aizlūdzu par viņu,
lai viņš tiktu Svētā Gara kristīts. Es uzliku viņam savas plaukstas
un redzēju, kā viņš tiek Svētā Gara kristīts un kā viņš runā mēlēs.
Es šim vīram arī devu padomus par viņa dzīvesveidu.

Es
viņam teicu: „Tev ir jāmaina savs dzīvesveids. Tev ir jāsaka „nē”
agrākajām lietām, agrākajiem cilvēkiem un agrākajām vietām savā
dzīvē.” Kādu dienu es pamanīju, ka šis brālis pārtraucis regulāri
apmeklēt baznīcu.

Es
viņam jautāju: „Kas noticis?”

Viņš
man atbildēja: „Mani pieņēma darbā tādā un tādā
viesnīcā.”

Viņš
turpināja: „Es strādāju naktīs un brīvdienās.”

Es
turpināju tincināt: „Ko tieši tu dari šajā viesnīcā?”

Viņš
kaut ko klusi nomurmināja, un es uzreiz sapratu, ka tas nav
piedienīgs darbs. Katru nakti viņam apkārt bija grēcinieki un
grēcinieces, kas smēķēja, lietoja alkoholu un līksmojās, dejodami
tieši uz elli.

Tā
nebija atmosfēra, kur pienāktos būt labam kristietim. Mana drauga
pilnīga atkrišana no ticības bija tikai laika jautājums. Kad
nākamreiz viņu satiku, viņš bija dziļi iegrimis laicīgajā pasaulē
un atradās apreibinošo vielu iespaidā. Ja neesat gatavi zaudēt
noteiktu darbu, jūs nekad neiegūsiet Kristus bagātības.

Biznesa zaudēšana

